Betartjuk a szakemberek és a józan ész diktálta szabályokat, és minimalizáljuk a fertőzés kockázatát? Nem ülünk le a buszvezető mögött elkerített zónában? Nem szállunk le az első ajtón? Ugyan, dehogy, ez mind smafu (és eleve nem mindenki tartja be őket) ahhoz képest, hogy - és mostantól idézzük Bende Balázst, a közmédia külpolitikai főszerkesztőjét, aki megsüvegelendő bravúrral csempészi vissza Szaniszló Ferenc, az ECHO TV legendás összeesküvéshívő, kenetteljes szellemét a kormánymédiába:

Azok az európai migránspárti ballibek, akik 2015-ben., a röszkei határtámadás idején mindenféle aljas, idegengyűlölő, náci, fasiszta, embertelen népségnek neveztek bennünket, köztük a magyar baloldal színe-java is, akik éppen hogy csak börtönt nem követeltek a hazánkat védőkre; most összetehetik mind a két kezüket, hogy a magyar nemzet, végtelen bölcsességében, olyan kormányt választott, amely képes biztosítani az ország és az EU határait és szavatolni a polgárok biztonságát.

Hát, megérkeztünk

Mindez abban a közszolgálati televízióban hangzott el, amit saját bevallásuk szerint a brit köztévé, a BBC, legendásan szigorú szerkesztési elvei és az European Broadcasting Union (EBU), azaz az európai közszolgálati médiaszolgáltatókat tömörítő szervezet függetlenségre és pártatlanságra vonatkozó elvei alapján készítenek. Ennek megfelelően egy járvány is jó alap lehet ahhoz, hogy a kiegyensúlyozott, tisztességes és pártatlan tájékoztatás jegyében migránsozzanak ahol csak tudnak.

Álljon itt egy-egy releváns részlet a saját maguk által hangoztatott alapelvekből, melyeket naponta vesznek semmibe.

EBU-direktíva:

A közmédiának a teljes társadalmat, közösséget kell kiszolgálnia, függetlennek kell lennie a kormányzattól, a politikai és jogalkotó szervektől, és nem szolgálhat semmilyen egyéni érdeket, illetve a társadalom egyes csoportjainak érdekét sem.

BBC-alapelv:

(..) az újságírásban arra törekszünk, hogy bemutassuk az igazságot, a lehető legmagasabb sztenderdeknek megfelelően, tisztességesen és pontosan tudósítsunk. Szakembereink professzionálisan döntenek és világosan elemeznek. Pártatlanok vagyunk, és arra törekszünk, hogy a híreink sokszínűen, minden véleményt bemutatva készüljenek, és egyetlen fontos álláspont se legyen alulreprezentált vagy mellőzött. Függetlenek vagyunk a külső érdekektől és megállapodásoktól, amik veszélyeztethetik a szerkesztői integritásunkat.

A Világ március 14-i, teljes adása itt tekinthető meg.